## Rješenje Ustavnog suda Republike Hrvatske broj U-III-336/1996 od 27. studenoga 1996.

### NN 105/1996 (13.12.1996.), Rješenje Ustavnog suda Republike Hrvatske broj U-III-336/1996 od 27. studenoga 1996.

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od suca mr. Vojislava
Kučekovića, kao predsjednika Vijeća i sudaca mr. Hrvoja Momčinovića i Mladena
Žuvele, kao članova Vijeća u postupku povodom ustavne tužbe M. V. iz B.,
na sjednici održanoj dana 27. studenog 1996. godine, jednoglasno je dionio
slijedeće

## **RJEŠENJE**

1. Ustavna tužba se odbacuje.

2. Ovo rješenje će se objaviti u "Narodnim novinama".

Obrazloženje

M. V. iz B., zastupan po punomoćniku V. B., odvjetniku iz P., podnio
je ustavnu tužbu u povodu rješenja Županijskog suda u P., broj: Gž-322/96-7
donijetog na sjednici održanoj dana 26. ožujka 1996. i 29. travnja 1996.
godine. Tim rješenjem odbijena je žalba podnositelja te su potvrđena rješenja
Općinskog suda u P., broj: I-17/96-7 od 11. ožujka 1996. godine i broj:
I-17/96-15 od 26. ožujka 1996. godine.

Rješenjem Općinskog suda u P., broj: I-17/96-2 odbijen je prigovor podnositelja
na rješenje Općinskog suda u P., broj: I-17/96-4 od 27. veljače 1996. Tim
rješenjem, donijetim 27. veljače 1996. godine, određena je privremena mjera
kojom je podnositelju zabranjeno otuđenje stvari u poslovnom prostoru caffe
bara "D." u B. i obavljanje ugostiteljske djelatnosti u tom prostoru. U
rješenju je određeno da će se privremena mjera primjenjivati do okončanja
parničnog postupka koji se vodi između podnositelja i njegove supruge radi
diobe imovine stečene u braku. Rješenjem broj: I-17/96-15 odbijen je prijedlog
podnositelja za odgodu sprovedbe izvršenja privremene mjere.

Podnositelj uz ustavnu tužbu podnosi i prijedlog za privremenu obustavu
rješenja o izvršenju I-17/96-4 od 27. veljače 1996. godine.

U ustavnoj tužbi podnositelj navodi da su mu navedenim rješidbama povrijeđena
ustavna prava iz članaka 14. stavak 2., 18. stavak 1., 54., 50. stavak
2., te temeljne odredbe Ustava iz članka 115. stavak 3.

Ustavna tužba nije dopuštena.

Prema odredbi članka 28. stavak 1. Ustavnog zakona o Ustavnom sudu Republike
Hrvatske ("Narodne novine", broj 13/1991 - u nastavku: Ustavni zakon) svatko
može podnijeti ustavnu tužbu ako smatra da mu je odlukom sudbene, upravne
vlasti, ili drugih tijela koje imaju javne ovlasti, povrijeđeno jedno od
Ustavom utvrđenih sloboda i prava čovjeka i građanina.

U konkretnom slučaju ne radi se o odlukama suda kojima se odlučuje u
nekom spornom odnosu, o pravu ili obvezi građanina. Osporena rješenja donijeta
su u ovršnom postupku te se odnose na određivanje privremene mjere kao
sredstva vremenski ograničenog osiguranja glede spornog odnosa, prava ili
obveze o kojima se tek treba donijeti sudska odluka.

Kako navedena rješenja nisu odluke sudbene vlasti u smislu odredbe stavka
1. članka 28. Ustavnog zakona povodom koje je dopušteno podnijeti ustavnu
tužbu zbog povrede ustavnog prava, to je na temelju članka 26. Ustavnog
zakona, a u svezi s člankom 58. Poslovnika Ustavnog suda Republike Hrvatske
("Narodne novine", broj 29/94 - u nastavku: Poslovnik Suda) odlučeno kao
u izreci.

Uslijed odbačaja ustavne tužbe Sud nije uzeo u razmatranje prijedlog
podnositelja za odgodu provođenja izvršenja rješenja o izvršenju općinskog
suda u P., broj: I-17/96 od 27. veljače 1996. godine, na temelju članka
53. Poslovnika Suda.

Odluka o objavi rješenja temelji se na odredbi članka 20. stavak 1.
Ustavnog zakona.

Broj: U-III-336/1996.
Zagreb, 27. studenoga 1996.

USTAVNI SUD REPUBLIKE HRVATSKE

Predsjednik Vijeća **mr. Vojislav Kučeković,** v. r.

Rješenje, NN 105/1996-2025